Hvis man køber en telefon, der ikke virker, har man ret til at få den byttet til en fabriksny telefon - og producenten kan ikke bare spise kunden af med en brugt telefon i bytte.

Det har retten i Glostrup netop afgjort i den markante og langvarige sag mellem Apple og danskeren David Lysgaard.

Han har krævet pengene tilbage for en defekt telefon eller en ny telefon udleveret - men Apple har stævnet ham for at få ham til at opgive sit krav.

Læs også : Apple hiver danske David i retten

Men retten i Glostrup fandt altså, at David Lysgaards krav var rimeligt - og at Apple skal overholde den danske købelov og give ham pengene tilbage.

Brugte dele er ikke nye

Sagen omhandler en efterhånden tudsegammel iPhone 4, købt i 2011 af sagens hovedperson, David Lysgaard.

Telefonen virkede dog aldrig rigtig godt, og i 2012 gik den helt i stykker, og David Lysgaard indleverede den til reparation.

Apple valgte imidlertid at ombytte mobilen til en anden i stedet for at lave den. Men i stedet for at sende en ny telefon, fik David Lysgaard udleveret en iPhone med dele fra brugte telefoner.

Det ville David Lysgaard ikke finde sig i, og efter lidt tovtrækkeri frem og tilbage, gik han til Forbrugerklagenævnet med sin sag.

Her fik han medhold i, at han havde krav på at få ny telefon, eller pengene tilbage med renter. Men det ville Apple ikke give ham, og derfor røg sagen for retten i Glostrup.

Ikke det samme værd

Her har han altså netop vundet - og det kan blive en bet for Apple, der ellers længe har forbeholdt sig ret til at bytte defekte telefoner med såkaldt 'refurbished' udgaver - altså telefoner, der kan være sammensat af brugte dele fra andre telefoner.

Men den går ikke:

- Da den genproducerede telefon, som David Lysgaard fik leveret, kunne indeholde genanvendte moduler, kan telefonen ikke kvalificeres som en fabriksny telefon, skriver dommeren i sin afgørelse.

Under sagen er det kommet frem, at en sådan mobil kan være lige så fin som en ny mobil - men også, at den kan have en lavere værdi, fordi delene ikke er nye. Dette argument har Apple fremført under sagen.

Til gengæld kan man ikke være sikker på, at en telefon med brugte dele har samme gensalgsværdi som en helt ny telefon - og netop dét forhold var en af rettens begrundelser for, at David Lysgaard kunne kræve en helt ny telefon udleveret.

Apples betingelser - der giver selskabet ret til at erstattet nyt udstyr med brugt, er dermed kendt ugyldige. Selskabet har samme betingelser for sine computere og andet udstyr, men bliver altså nu tvunget til at ændre praksis.